આ ક્ષેત્રના ‘ભીષ્મ પિતામહ’ કહેવાય એવા કાનપુરના હરમંદિરસિંઘ ’હમરાઝ’ વિશે લખવા માટે તો આખો એક અલગ લેખ કરવો પડે. પણ એમની પ્રેરણાથી કંઈક એવું, પણ જરા જુદી ભાતનું કામ કરનારા સુરતના હરીશ રઘુવંશીનાં નામથી ભાગ્યે જ કોઈ સંગીતરસિયો અજાણ હશે. મુકેશનાં તમામ ગીતનો અધિકૃત દળદાર ગ્રંથ ‘મુકેશ ગીતકોશ’ હવે અપ્રાપ્ય છે ને માત્ર ઝેરોક્સ સ્વરૂપે જ મળે. ‘ગુજરાતી ફિલ્મ ગીતકોશ’ બહાર પાડીને જે કામ સરકારે કે પ્રોડ્યુસર્સ એસોસિયેશને કરવું જોઈએ તે એમણે એકલે હાથે કર્યું. મુંબઈના વિશ્વાસ નેરુરકરે લતા, આશા, મન્ના ડે, નૌશાદ, ઓ.પી. નય્યર, શંકર-જયકિસન, સી. રામચંદ્ર જેવા વિશે વજનદાર, માહિતીપૂર્ણ અને સચિત્ર ગ્રંથો બહાર પાડ્યા. તલત મહેમૂદનાં સમગ્ર ગીતોનો પાઠ (ટેક્સ્ટ) આપતો ગીતકોશ લખનૌના રાકેશ પ્રતાપસિંહે બહાર પાડ્યો. મોહમ્મદ રફીનો એવો જ અધિકૃત ગ્રંથ વડોદરાના ઈકબાલ ‘ગનમ’ દ્વારા બહાર પડ્યો. રફીનો જ એન્સાઈક્લોપીડિયા જેવો ગ્રંથ ઉલ્હાસનગરના પ્રીતમ મંઘાનીએ બહુ સરસ રીતે પ્રગટ કર્યો છે. પ્રસિદ્ધ હાસ્યલેખક અશોક દવેએ પણ ‘મુહમ્મદરફી’નાં ગીતો વિષે એક ગ્રંથ પ્રકાશિત કર્યો છે. એ જ રીતે કિશોરકુમાર વિશેનો ગીતગ્રંથ નવી દિલ્હીના કમલ ધિમાને સંપાદિત કર્યો.